ORDE do 31 de maio de 2006 pola que se fai pública a convocatoria para seleccionar 10 proxectos de innovación educativa que desenvolvan en centros de primaria aulas bilingües.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 12/06/2006

O Estatuto de autonomía de Galicia no seu artigo 31 establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Decreto 585/2005, do 29 de decembro, establece a estrutura orgánica da Consellería de Educación e Ordenación Universitaria. No seu artigo 5 dispón que lle corresponden á Dirección Xeral de Ordenación e Innovación Educativa entre outras as seguintes funcións: a ordenación, elaboración e renovación dos programas educativos das ensinanzas non universitarias de réxime xeral; a determinación das normas e das orientacións precisas para a súa efectividade e a adaptación ás necesidades educativas específicas do alumnado; a proposta de programas e proxectos específicos ou experimentais; a planificación, execución e avaliación dos programas de formación, perfeccionamento e actualización do profesorado de diferentes áreas e niveis, agás os específicos de formación profesional e ensinanzas de réxime especial.
Os cambios tecnolóxicos, sociais e económicos e mais as expectativas de innovación no contexto educativo véñense multiplicando nas tres últimas décadas, influíndo na organización dos sistemas educativos e moi especialmente nos seus actores. A integración plena no contexto europeo exíxenos unha intercomunicación, tanto no plano cultural como no laboral, en que o coñecemento de varias linguas se fai imprescindible.
A Comisión Europea, dentro do seu programa de traballo Educación e Formación 2010 considera que a comunicación nunha lingua estranxeira é unha das competencias clave para a sociedade do coñecemento.
Para acadar este obxectivo a Consellería de Educación e Ordenación Universitaria aposta por mellorar as competencias lingüísticas da poboación galega, dotándoa de competencias plurilingües e pluriculturais coa implantación de proxectos de innovación de aulas bilingües na educación primaria, poñendo en práctica un dos obxectivos do Consello de Europa para o ano 2010.
Trátase de estudar determinadas materias en dúas linguas, castelá/galega e unha lingua estranxeira. Deste xeito, a finalidade xeral das aulas bilingües pasa a ser
o fomento do plurilingüismo e da diversidade lingüística converténdose a lingua estranxeira en lingua instrumental para a aprendizaxe doutras materias.
A Consellería de Educación e Ordenación Universitaria, en virtude das competencias que lle son atribuídas pola normativa vixente,
DISPÓN:
Capítulo I
Aspectos xerais
Artigo 1º.- Obxecto da convocatoria.
1. Esta orde ten como obxectivo facer unha convocatoria pública para seleccionar 10 centros de educación primaria onde se poñan a funcionar, con carácter experimental, aulas bilingües.
2. Os proxectos seleccionados terán unha duración máxima de catro anos.
Artigo 2º.-Beneficiarios.
Poderán concorrer a esta convocatoria centros públicos, dependentes da Consellería de Educación e Ordenación Universitaria, onde se imparta educación primaria.
Artigo 3º.-Definición.
Unha aula bilingüe é a organización da ensinanza de materias non lingüísticas de educación primaria de xeito bilingüe, en galego ou castelán, segundo corresponda de acordo coa normativa vixente en materia de normalización lingüística, e nunha lingua estranxeira falada na Unión Europea.
Artigo 4º.-Alumnado.
1. O alumnado deberá contar coa autorización escrita dos seus pais/nais ou titores legais para poder incorporarse a unha aula bilingüe.
2. O alumnado que forme parte dunha aula bilingüe non poderá abandonala antes de rematar o curso escolar, salvo por razóns xustificadas ante a dirección do centro e coa autorización desta.
Artigo 5º.-Número mínimo de alumnado.
Establecerase con estas características un só grupo que non contará con menos de 15 alumnos/as.
Artigo 6º.-Profesorado.
1. O profesorado que participará nas aulas bilingües será mestre/a con destino definitivo no centro e coa especialidade da lingua estranxeira en que se vai traballar ou que poida acreditar ter os coñecementos pertinentes no idioma estranxeiro, mediante a presentación de documentación que así o xustifique. A titulación mínima exixible será a do ciclo elemental das ensinanzas de réxime especial de idiomas ou a súa equivalencia para os efectos académicos.
2. No caso de acreditar outras titulacións ou coñecementos, corresponderalle á Dirección Xeral de Ordenación e Innovación Educativa a determinación da súa validación para os efectos de poder participar nunha aula bilingüe.
3. O profesorado que non estea en posesión da especialidade de lingua estranxeira e que non teña a certificación do ciclo elemental de escolas oficiais de idiomas nin posúa ningunha outra certificación que poida ser tida en conta, deberá acreditar o coñecemento do idioma mediante a realización dunha proba en que se comprobará se posúe un nivel axeitado de comprensión e expresión oral e escrita desa lingua. A devandita proba de acreditación de coñecemento do idioma realizarase
no Servizo de Ordenación e Innovación Educativa, e non terá máis valor ca o de habilitar para o desempeño do seu labor docente nunha aula bilingüe.
Artigo 7º.-Coordinación dos proxectos.
Todos os proxectos presentados deberán contar cun profesor ou profesora que desempeñe as funcións de coordinador ou coordinadora da aula bilingüe, de entre os que imparten docencia de lingua estranxeira ao alumnado das aulas bilingües, que coordinará as actividades de tipo lingüístico que se desenvolvan con este alumnado.
Artigo 8º.-Formación do profesorado.
1. No primeiro trimestre do curso 2006-2007 ofertarase, nunhas xornadas, a formación inicial do profesorado implicado nas aulas bilingües. Nestas constituirase a rede de centros bilingües.
2. A través do portal de contidos educativos
http://contidos.edu.xunta.es/
ofertaranse recursos específicos e habilitarase un foro de debate e intercambio de experiencias dos centros integrantes dos proxectos.
Artigo 9º.-Certificación da participación.
A docencia nas aulas bilingües, así como a súa coordinación, terá carácter de actividade de innovación educativa e, en consecuencia, o profesorado implicado recibirá unha certificación de 50 horas. Estas últimas terán, ao abeiro do punto 2, do artigo 25 da Orde do 3 de setembro de 2001, pola que se regula a convocatoria, recoñecemento, certificación e rexistro das actividades de formación permanente do profesorado e se establecen as equivalencias das actividades de investigación e das titulacións (DOG do 10 de setembro), a consideración de actividades de formación permanente do profesorado.
Artigo 10º.-Orzamento.
Os centros autorizados para participar no desenvolvemento de aulas bilingües contarán cunha dotación de ata un máximo de 1.000 euros para a posta en marcha do proxecto con cargo á aplicación orzamentaria 09.02.323A.640.1 da Consellería de Educación e Ordenación Universitaria que lle será transferida aos centros nun único pagamento no orzamento correspondente ao exercicio económico 2006.
Artigo 11º.-Asesoramento e seguimento.
Os centros de formación e recursos ofrecerán apoio e asesoramento, tanto na fase de elaboración de proxectos, como na de desenvolvemento deles. Desempeñarán, así mesmo, funcións de seguimento dos proxectos nos centros da súa área de influencia.
Artigo 12º.-Seguimento e avaliación do plan.
Con independencia do exposto no artigo anterior, a Dirección Xeral de Ordenación e Innovación Educativa levará a cabo o seguimento e posterior avaliación dos proxectos co fin de verificar a súa realización, a calidade e os resultados obtidos.
Artigo 13º.-Memoria final de curso.
1. Ao rematar o curso lectivo, o profesorado de cada materia non lingüística implicado no proxecto de aula bilingüe deberá elaborar unha memoria avaliativa que trasladará á dirección do centro para o seu visto e prace. A devandita memoria será remitida pola dirección do centro á correspondente delegación provincial da Consellería de Educación e Ordenación Universitaria, que a tramitará á Dirección Xeral de Ordenación e Innovación Educativa acompañada dun informe da inspección educativa.
2. A citada memoria tratará sobre a posta en marcha do desenvolvemento da aula bilingüe, os datos do alumnado, as implicacións na organización do centro, a avaliación do proceso e mais os resultados e propostas de mellora, así como observacións e conclusións. Incluirá tamén a programación desenvolvida das materias e as contribucións do coordinador/a do correspondente departamento de lingua estranxeira citado no artigo 7º.
Capítulo II
Solicitude, documentación, selección de
proxectos, criterios de valoración e resolución
da convocatoria
Artigo 14º.-Solicitude e documentación que hai que presentar.
1. As solicitudes para participar nesta convocatoria axustaranse ao modelo que se recolle no anexo I. Deberán ser asinadas polas direccións dos centros e remitidas á Dirección Xeral de Ordenación e Innovación Educativa, a través da inspección educativa correspondente, que informará sobre dita solicitude e o cumprimento dos requisitos da orde.
2. Os centros deberán xuntar coa súa solicitude a seguinte documentación:
a) Proxecto do centro que, cando menos, incluirá: alumnado e profesorado participante, nivel e materias que se impartirán nas aulas bilingües, persoa coordinadora do proxecto, contidos e obxectivos, seguimento e avaliación e necesidades materiais previstas.
b) Certificación de aprobación do proxecto polo Consello Escolar.
c) Certificación do acordo do claustro, con mención explícita de manter o profesorado de materia á fronte das aulas bilingües ao longo do seu desenvolvemento, o compromiso de continuar coa experiencia ao longo de toda a primaria co límite que figura no artigo 1º, punto 2 desta orde, así como o compromiso de colaboración na coordinación de tarefas por parte do departamento didáctico das correspondentes linguas estranxeiras.
d) Certificación de que o proxecto está incluído na programación xeral anual do centro.
e) Fichas individuais do profesorado de materias non lingüísticas xunto coas credenciais ás que se fai referencia nos puntos 1 e 2 do artigo 6º. As devanditas fichas cubriranse conforme o modelo que figura no anexo II.
f) Certificación da dirección do centro co número do alumnado que participará no grupo de aulas bilingües.
Artigo 15º.-Prazo de presentación.
O prazo para a súa presentación será dun mes contado a partir do día seguinte ao da publicación desta orde no Diario Oficial de Galicia.
Artigo 16º.-Comisión de selección.
Para a selección dos proxectos que concorran a esta convocatoria crearase unha comisión de selección que estará presidida pola directora xeral de Ordenación e Innovación Educativa da Consellería de Educación e Ordenación Universitaria, ou persoa en quen delegue, e integrada polos seguintes membros:
* Subdirectora xeral de Ordenación Educativa.
* Xefa de servizo de Ordenación e Innovación Educativa.
* Un inspector ou inspectora designado/a pola Subdirección Xeral de Inspección, Avaliación e Calidade do Sistema Educativo.
* Dous asesores ou asesoras especialistas de linguas estranxeiras.
* Un/unha funcionario/a da Dirección Xeral de Ordenación e Innovación Educativa que actuará como secretario/a.
Artigo 17º.-Criterios de valoración.
Os proxectos serán valorados segundo os criterios que se relacionan a continuación:
-Existencia dos recursos necesarios para o seu desenvolvemento.
-Adecuación entre os obxectivos e o plan de traballo proposto.
-Viabilidade do proxecto.
-Grao de implicación do profesorado.
-Grao de implicación de toda a comunidade educativa.
-Participación do centro noutros proxectos relacionados coas linguas estranxeiras, as novas tecnoloxías da información e da comunicación e a innovación educativa vinculada ao ensino e aprendizaxe das linguas.
-Distribución territorial, manterase o criterio de distribución xeográfica: A Coruña e Pontevedra, tres cada unha; Lugo e Ourense, dous cada unha. Se quedasen vacantes nalgunha das provincias, acumularíanse ás outras.
Artigo 18º.-Resolución da convocatoria.
1. O prazo máximo de resolución será de tres meses, entendéndose desestimadas as solicitudes de non se resolveren neste prazo.
2. A proposta de selección de centros, presentada pola comisión de selección elevarase á conselleira de Educación e Ordenación Universitaria para a súa resolución e publicación no Diario Oficial de Galicia. Así mesmo, será publicada a través da páxina web da Consellería de Educación e Ordenación Universitaria.
3. Contra esta resolución, que pon fin á vía administrativa, os interesados poderán interpoñer recurso potestativo de reposición, no prazo dun mes contado a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 30/1992, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, ou ben directamente, no prazo de dous meses, perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposicións derradeiras
Primeira.-Autorízase a Dirección Xeral de Ordenación e Innovación Educativa para ditar as disposicións necesarias no desenvolvemento desta orde.
Segunda.-Esta orde entrará en vigor a partir do día seguinte ao da súa publicación.
Santiago de Compostela, 31 de maio de 2006.
Laura Elena Sánchez Piñón
Conselleira de Educación e Ordenación Universitaria